钦定古今图书集成/明伦汇编/交谊典/第054卷 > 《秋夜小洞庭离䜩序》前人
## 钦定古今图书集成/明伦汇编/交谊典/第054卷 > 《秋夜小洞庭离䜩序》前人

源明从东平太守征，国子司业须昌外尉袁广，载酒
于回源亭，明日遂行。及夜留䜩，会庄子若讷过归莒，
相里子同袆过如魏，阳谷管城、青阳权衡二主簿在
坐，皆故人也。彻馔，新𨱔移方舟，中有宿鼓，有汶簧，济
上嫣然能歌者五六人，共载止源东柳门，入小洞庭，
迟彝徬徨，眇缅旷漾，流商杂征，与长言者啾焉合引，
“潜鱼惊或跃，宿鸟飞复下，真嬉游之择耳。”源明歌曰：
“浮涨湖兮莽条遥，川后礼兮扈予桡。横增沃兮蓬迁
延，川后福兮易予舷。月澄凝兮明空波，星磊落兮耿
秋河。夜既良兮酒且多，乐方作兮柰别何。”曲阕，袁子
曰：“君公行当挥翰右垣，岂止典胄米廪邪？广不敢受
赐，独不念四三贤。”源明醉曰：“所不与吾子及四三贤
同，恐惧安乐，有如秋水。”晨前而归。及醒，或说向之陈
事，源明局局然笑曰：“狂夫之言，不足罪也。”乃志为序。